*Aki szereti az életét, elveszti; aki pedig gyűlöli az életét e világon, örök életre őrzi meg azt. (Jn 12,25)*

Az Igevers mondanivalójának megértéséhez tudni kell, hogy az írás nyelvén, a görögben akkor ugyanazt a szót használták a lélek és az élet kifejezésére. Ha úgy olvassuk, hogy a lelkét, akkor talán közelebb kerültünk a mondanivalóhoz.

Az ember lelke az énünk központja. A Biblia vers tehát azt mondja: ha ragaszkodsz önmagadhoz, elveszted az életed, de ha hajlandó vagy elfordulni önmagadtól Jézus felé, örök életed lesz.

Elmondva ez egy nagyon egyszerű dolog. Amikor elkezded megvalósítani, megtapasztalod, hogy mennyire ragaszkodsz az énedhez. Biztosan vannak, akiknek ez nem okoz problémát, de a többség nem ehhez a táborhoz tartozik.

Miért van erre szükség? Mert emberi énünk bűnnel szennyezett, nem lehet Jézus Krisztus mellett változatlan állapotában. Jézus pedig nem a régit javítgatja, hanem újjá tesz. Engedd, hogy ez az új működjön benned! *Vadon Gyula*